‘ภัทร’มองปี’54 ตลาดผันผวนออกDWคู่แรก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — “ภัทร” ฟันธงตลาดหุ้นปีหน้าผันผวน ออก DW อ้างอิง ปตท.คู่แรก เพิ่มทางเลือกนักลงทุน แผนปีหน้าคลอดไม่น้อยกว่า 12 คู่
นายธนวัฒน์ พานิชเกษม กรรมการผู้จัดการ สายงานค้าหลักทรัพย์และสัญญาซื้อขายล่วงหน้า บริษัทหลักทรัพย์ ภัทร (PHATRA) เปิดเผยว่า บริษัทได้ออกใบสำคัญแสดงสิทธิอนุพันธ์อ้างอิงหุ้นสามัญ (DW) คู่แรก อ้างอิงหุ้น ปตท. (PTT) โดยออกทั้งขาขึ้น (PTT 06 CA) และขาลง (PTT 06 PA) ซึ่ง PTT 06 PA ถือเป็นตัวแรกของหุ้นใหญ่ นอกเหนือจาก IVL 01 PA และ KTB 01 PA ที่มีก่อนหน้านี้
กรรมการผู้จัดการ กล่าวว่า การออก DW คู่แรกช่วงปลายปีต่อเนื่องปี 2554 เนื่องจากเชื่อว่าตลาดหุ้นปี 2554 มีความผันผวน จึงเตรียมการให้นักลงทุนได้มีช่องทางเลือกในการลงทุน ซึ่ง DW อ้างอิงหุ้นขาลง (PUT) ไม่ค่อยมีและไม่นิยม และปี 2554 ภัทรจะออก DW ไม่น้อยกว่า 12 คู่
สำหรับ PTT 06 CA และ PTT 06 PA เริ่มซื้อขายวันที่ 9 ธ.ค.นี้ มีอายุและขนาดเท่ากัน คือ อายุ 6 เดือน ครบกำหนดอายุวันที่ 15 มิ.ย. 2554 จำนวนที่ออก 45 ล้านหน่วย โดย PTT 06 CA มีราคาอ้างอิง 1.18 บาท และ PTT 06 PA ราคาอ้างอิง 1.21 บาท 
นายธนวัฒน์ กล่าวว่า ขนาด DW ที่ออกคู่แรกนี้ มีขนาดใหญ่ไม่มาก จะช่วยลดความหวือหวาของราคาได้ ในลักษณะค่อยเป็นค่อยไป แต่อายุ 6 เดือน เป็นจุดอ่อนทำให้อัตราทดการขึ้นราคา DW ไม่มาก หรือ 2 เท่าของหุ้นอ้างอิง เมื่อเทียบ DW ที่มีอายุน้อยขึ้นได้ 3 เท่า ส่วนจุดแข็งมีเวลาให้นานขึ้น อย่างไรก็ตาม DW ไม่ควรถือเกิน 2 สัปดาห์ ควรเล่นเป็นรอบ เมื่อเห็นทิศทางชัดเจน